Спомен-парк у Корају

Спомен-парк у Корају је меморијални комплекс у насељу Корај (општина Лопаре, Република Српска). Комплекс је посвећен палим борцима Народноослободилачке војске Југославије (НОВЈ) који су погинули током Другог свјетског рата на ширем простору Мајевице и подмајевичког краја. Историјски контекст Током 1944. године, подручје Мајевице, Семберије и подмајевичких насеља, укључујући и Корај, било је поприште тешких и крвавих борби. Овај простор су браниле и ослобађале јединице мајевичких и војвођанских јединице НОВЈ. Противник партизанским снагама на овом терену била је озлоглашена 13. СС брдска дивизија „Ханџар” (1. хрватска), која је извршила бројне злочине над цивилним становништвом и водила оштре операције против устаничких снага. Јула 1953. године извршен је пренос посмртних остатака палих бораца Војвођана и Мајевичана у заједничку гробницу у Корају. Споменик је подигнут у знак сјећања на борце који су изгубили животе током ових операција у самом Корају и његовој непосредној околини. Карактеристике споменика Комплекс је идејни пројект групе аутора: Исмет Мујезиновић, Мидхат Бегић, Хазим и Јаворка Ханџић, Томо Стјепановић и Рашид Хасић. Комплекс споменика је конципиран кроз два кружна (амфитеатарска) платоа на два висинска нивоа, који су међусобно повезани стазама и степеницама. На нижем платоу налази се фонтана смештена у средини, између два полукружна бетонска зида. На левом зиду уклесана су имена жртава фашистичког терора уз пратећи текст:„У миру и слободи нас се сјетите. Због нас и ради себе часно и братски живите. 27. јули 1975. год.”На десном зиду наведена су имена палих бораца НОВЈ и текст:„Наше име на овом камену вјечна опомена за ваше братство, живот у слободи.”Споменик је зидан од фино обрађеног сивог камена, а на спољашњим странама "разбацани" су рељефни симболи и украси: волуте, розете, звјездице, сузе, петокраке, ленгери, голубови, "топовске цијеви" и сл. Између ова два зида отвара се простор за централни кубус, обложен плочама бијелог мермера, на коме су у техници жичаног рељефа изведени мотиви из Народноослободилачке борбе (НОБ), израђени према цртежима академског сликара Исмета Мујезиновића. Горњи плато, који такође садржи фонтану и окружен је зидом, чини спомен-костурница у којој су сахрањени посмртни остаци 27 бораца војвођанских и источнобосанских бригада НОВЈ, погинулих 1944. године. На костурници се налази натпис:„Ова гробница чува посмртне остатке и спомен на 27 бораца војвођанских и мајевичких бригада НОВЈ који су борећи се у Корају и околини против фашистичке 13. СС дивизије 1944. пали за нашу слободу и братство. У знак сјећања и поштовања на ове јунаке као и друге борце НОВЈ-е који су пали за ослобођење наших крајева. Слава палим јунацима! Корај 27. јули 1975. г.”Споменик је архитектонски обликован у духу југословенске меморијалне архитектуре из друге половине 20. вијека. Свечано је откривен 27. јула 1975. године, на тадашњи Дан устанка народа Боне и Херцеговине. Стање комплекса данас У постјугословенском периоду, спомен-парк је претрпио деградацију усљед нередовног одржавања и утицаја временских неприлика. На бетонским и каменим елементима структуре видљива су значајна физичка оштећења и пукотине, али су изворне спомен-плоче са натписима остале очуване и читљиве. Ипак, уочљиви су напори мјесне заједнице и локалног становништва да, у складу са могућностима, одржавају овај простор. Поред дјечијег игралишта које се налази у склопу парка, у скорије вријеме је постављена јавна расвјета и изграђена заштитна ограда око цијелог комплекса. Унутар самог комплекса накнадно је постављено и спомен-обиљежје са именима настрадалих становника Кораја током Рата у Босни и Херцеговини (1992—1995). Галерија Види још Корај Мајевица Споменици посвећени Народноослободилачкој борби Референце